Wer Gott nit recht erkennt/ der kan jhn auch nit ehren/
Der kennt jhn aber nicht/ der sich nicht selber kennt
Der kennt sich selber nicht/ der sich aufs böse wendt/
Vnd der vom bösen sich zum guten nicht wil kehren.
Wer nu den Gottes geist/ durch lesen vnd durch höhren/
Sich strafen lassen wil/ in dem/ gleich wie verblendt/
Die sünden-tumme welt in jhr verdamnis rennt/
Der komm' vnd lasse sich/ durch 's wort im geiste lehren.
Er neme Gottes buch/ die Bibel vor die hand/
Er forsche fleissig nach/ vnd lese mit verstand/
Es ist kein zweifel nicht/ er wird darinne finden
Was mancher Gottes mensch darinne funden hat/
Den weg zum himmel zu/ den rechten lebens pfadt/
Die ware seelen ruh vnd artzeney der sünden.